**საქართველოს კომუნიკაციების ეროვნული კომისიის თანამშრომელთა**

**პროფესიული და ეთიკური ქცევის წესები**

**თავი I. ზოგადი დებულებანი**

**მუხლი 1.** **მიზანი**

1. საქართველოს კომუნიკაციების ეროვნული კომისიის თანამშრომელთა პროფესიული და ეთიკური ქცევის წესების (შემდგომ – ქცევის წესები) დადგენის მიზანია საქართველოს კომუნიკაციების ეროვნულ კომისიაში (შემდგომში - კომუნიკაციების კომისია) ეთიკური და პროფესიული სტანდარტების დამკვიდრება, რაც უზრუნველყოფს მიუკერძოებელი, ობიექტური და კოლეგიალური საჯარო დაწესებულის არსებობას, ასევე კომუნიკაციების კომისიის მიმართ საზოგადოების ნდობის გაზრდას.
2. კომუნიკაციების კომისიაში ეთიკური და პროფესიული სტანდარტების დამკვიდრება გულისხმობს ქცევის წესების განსაზღვრას, რაც უზრუნველყოფს ამ პრინციპებისა და ღირებულებების პრაქტიკაში გატარებას.

**მუხლი 2. მოქმედების სფერო**

1. ქცევის წესები ვრცელდება კომუნიკაციების კომისიის აპარატის ყველა თანამშრომელზე, გარდა ამავე ქცევის წესებით განსაზღვრული შემთხვევებისა.
2. ქცევის წესები ასევე ვრცელდება კომუნიკაციების კომისიის წევრებზე, გარდა იმ შემთხვევისა, როდესაც შესაბამისი მუხლი/პუნქტი მიემართება მხოლოდ კომუნიკაციების კომისიის აპარატის თანამშრომელს.
3. კომუნიკაციების კომისიის თანამშრომლებზე ქცევის წესები მოქმედებს „ეროვნული მარეგულირებელი ორგანოების შესახებ“ საქართველოს კანონით, „მაუწყებლობის შესახებ“ საქართველოს კანონით და სხვა სპეციალური კანონმდებლობით (ასეთის არსებობის შემთხვევაში) დადგენილ ეთიკის ან/და ქცევის სპეციალურ წესებთან ერთად და ავსებს მათ.

**მუხლი 3. ტერმინთა განმარტება**

ამ ქცევის წესების მიზნებისათვის, მასში გამოყენებულ ტერმინებს აქვს შემდეგი მნიშვნელობა:

ა)**კომუნიკაციების კომისიის თანამშრომელი** – კომუნიკაციების კომისიის წევრი და კომუნიკაციების კომისიის აპარატის ნებისმიერი თანამშრომელი, მათ შორის არასაშტატო პოზიციაზე დასაქმებული პირი;

ბ) **ოჯახის წევრი** – კომუნიკაციების კომისიის თანამშრომლის მეუღლე, შვილი, დედა, მამა;

გ)**ახლო ნათესავი** – იგულისხმება კომუნიკაციების კომისიის თანამშრომლის ოჯახის წევრი, პირდაპირი აღმავალი და დაღმავალი შტოს ნათესავი, გერი, და და ძმა, აგრეთვე მშობლის და შვილის გერები.

დ) **საჩუქარი** – უსასყიდლოდ ან შეღავათიანი პირობებით გადაცემული ქონება ან გაწეული მომსახურება, ქონებრივი ვალდებულებისაგან სრულად ან ნაწილობრივ გათავისუფლება, რომელიც წარმოადგენს საერთო წესიდან გამონაკლისს.

ე) **ადმინისტრაციული რესურსი** – კომუნიკაციების კომისიის საკუთრებაში ან/და სარგებლობაში არსებული მატერიალური (საოფისე ინვენტარი და ტექნიკა, სამსახურებრივი ტრანსპორტი და სხვა მატერიალური სიკეთე) და არამატერიალური (სამუშაო დრო, ინტერნეტი, კომპიუტერული პროგრამები, პაროლი, მეილი, დაშვებები, ინფორმაცია, დამუშავებული მონაცემები, ოფიციალური ჩანაწერები და სხვ.) სიკეთე;

ვ) **მინდობილი ქონება** – ადმინისტრაციული რესურსი, რომელიც კომისიის თანამშრომელს გადაცემული აქვს სამსახურებრივი უფლებამოსილების განხორციელებისას;

ზ) **მოქალაქე** – საქართველოს მოქალაქე, მოქალაქეობის არმქონე პირი, უცხო ქვეყნის მოქალაქე;

თ) **სამუშაო ადგილი** – კომუნიკაციების კომისიის პირდაპირი თუ არაპირდაპირი კონტროლის ქვეშ მყოფი ადგილი, სადაც სამსახურებრივი უფლებამოსილების განსახორციელებლად უნდა იმყოფებოდეს ან მიდიოდეს კომუნიკაციების კომისიის თანამშრომელი. კომუნიკაციების კომისიის შენობა/ოფისი, მივლინების ადგილები, საქმიანი ლანჩის/სადილის დარბაზი და სხვა ისეთი ადგილები, სადაც სამსახურებრივი ან/და მისგან გამომდინარე ვალდებულებები სრულდება;

**თავი II. კომუნიკაციების კომისიის თანამშრომელთა ქცევის**

**სტანდარტები**

**მუხლი 4. კანონიერება**

1. კომუნიკაციების კომისიის თანამშრომელი მოქმედებს საქართველოს კონსტიტუციისა და მოქმედი კანონმდებლობის მოთხოვნების შესაბამისად.
2. კომუნიკაციების კომისიის თანამშრომელი განსაკუთრებულ ყურადღებას აქცევს იმ გადაწყვეტილებათა კანონმდებლობასთან შესაბამისობას, რომელიც ეხება  ადამიანის უფლებებსა და თავისუფლებებს.
3. კომუნიკაციების კომისიის თანამშრომელი იღებს ყველა საჭირო ზომას, რათა თავიდან იქნეს აცილებული კანონის შესაძლო დარღვევები.

**მუხლი 5. პოლიტიკური ნეიტრალიტეტი**

1. კომუნიკაციების კომისიის თანამშრომელი არ შეიძლება იყოს პოლიტიკური პარტიის წევრი.
2. კომუნიკაციების კომისიის თანამშრომელი თავისუფალი და ნეიტრალურია გადაწყვეტილების მიღებისას.
3. კომუნიკაციების კომისიის თანამშრომელი სამსახურებრივი უფლებამოსილების განხორციელებისას თავს იკავებს ისეთი ქმედებისაგან, რომელიც შესაძლებელია, აღქმულ იქნეს კონკრეტული პოლიტიკური პარტიის ინტერესების გატარებად.
4. კომუნიკაციების კომისიის თანამშრომელი თავს იკავებს სამსახურებრივი მოვალეობის შესრულებისას კომუნიკაციის საშუალებებით, მათ შორის, სოციალური ქსელების გამოყენებით, ისეთი ქმედებებისაგან, განცხადებებისაგან ან/და სოციალური აქტივობისაგან, რომელიც შესაძლებელია, აღქმულ იქნეს კონკრეტული პოლიტიკური პარტიის ინტერესების გატარებად.

**მუხლი 6. რელიგიური ნეიტრალიტეტი**

1. კომუნიკაციების კომისიის თანამშრომელი თავისუფალი და ნეიტრალურია გადაწყვეტილების მიღებისას და მიჯნავს სახელმწიფო ინტერესებს პირადი რელიგიური ან იმ რელიგიური თემისა თუ გაერთიანების ინტერესებისგან, რომელსაც ის თავს მიაკუთვნებს.
2. კომუნიკაციების კომისიის თანამშრომელი ახორციელებს თავის უფლებამოსილებებს პირადი რელიგიური კუთვნილების, მრწამსისა და შეხედულებებისაგან დამოუკიდებლად. სამსახურებრივი უფლებამოსილების განხორციელების პერიოდში, სხვა თანამშრომლებთან/კოლეგებთან და მოქალაქეებთან ურთიერთობისას, პირდაპირი საჭიროების არარსებობის შემთხვევაში, თავს იკავებს რელიგიური შინაარსის საჯარო განცხადებებისგან და არ ახდენს საკუთარი რელიგიური მრწამსის, პრაქტიკის ან შეხედულებების მიზანშეუწონელ დემონსტრირებას.
3. კომუნიკაციების კომისიის თანამშრომელი სამსახურებრივი უფლებამოსილების განხორციელებისას თავს იკავებს ისეთი ქმედებისაგან, რომელიც შესაძლებელია, აღქმულ იქნეს კონკრეტული რელიგიური დოქტრინის, თემის ან გაერთიანების ინტერესების გატარებად.
4. კომუნიკაციების კომისიის თანამშრომელი არ იყენებს ადმინისტრაციულ რესურსს პირადი რელიგიური ან იმ რელიგიური თემისა თუ გაერთიანების მიზნებისთვის, რომელსაც ის თავს მიაკუთვნებს.

**მუხლი 7. კეთილსინდისიერება**

1. კომუნიკაციების კომისიის თანამშრომელი მოქმედებს მისი უფლებამოსილების ფარგლებში; თანამდებობრივ მდგომარეობასა და უფლებამოსილებას იყენებს კანონის საფუძველზე საჯარო ინტერესის დაცვის მიზნით.
2. კომუნიკაციების კომისიის აპარატის თანამშრომელი ახორციელებს თავის სამსახურებრივ უფლებამოსილებას ისე, რომ ნებისმიერ დროს შესაძლებელი იყოს ხელმძღვანელის მიერ მისი საქმიანობის შემოწმება.
3. კომუნიკაციების კომისიის თანამშრომელი საჯარო ინტერესს აყენებს პირად ინტერესზე მაღლა და თავიდან ირიდებს ისეთ გარემოებებს, რომლებმაც შესაძლოა წარმოშვას ინტერესთა კონფლიქტი ან/და აღქმულ იქნეს, როგორც ინტერესთა კონფლიქტი.
4. კომუნიკაციების კომისიის თანამშრომელი ვალდებულია ადმინისტრაციულ წარმოებაში მონაწილეობისას განაცხადოს თვითაცილების შესახებ, თუ არსებობს საქართველოს ზოგადი ადმინისტრაციული კოდექსის 92-ე მუხლით გათვალისწინებული გარემოებები ან/და არსებობს სხვა გარემოება, რაც გავლენას მოახდენს საქმის მიუკერძოებლად გადაწყვეტაზე.
5. კომუნიკაციების კომისიის თანამშრომელს უფლება არა აქვს თავისი სამსახურებრივი უფლებამოსილება ან მასთან დაკავშირებული შესაძლებლობა გამოიყენოს კომისიის ინტერესების საწინააღმდეგოდ ან იმ საკითხის გადასაწყვეტად, რომელიც არ განეკუთვნება მის სამსახურებრივ მოვალეობას.
6. კომუნიკაციების კომისიის თანამშრომელი სამსახურებრივ  მდგომარეობას არ იყენებს რაიმე სახის უპირატესობის ან სარგებლის მიღების, ასევე  სამართალდარღვევის ან/და სხვა სახის გადაცდომებისათვის გათვალისწინებული პასუხისმგებლობის თავიდან არიდების მიზნით.
7. კომუნიკაციების კომისიის თანამშრომელს ეკრძალება:

ა) ქონებრივი გარიგების დადება კომუნიკაციების კომისიასთან;

ბ) როგორც კომუნიკაციების კომისიის წარმომადგენელმა, დადოს გარიგება პირთან, რომლის დამფუძნებელი, წილის (აქციების) მფლობელი არის თვითონ ან მინიჭებული აქვს ხელმძღვანელობითი ან/და წარმომადგენლობითი უფლებამოსილება;

გ) როგორც კომუნიკაციების კომისიის წარმომადგენელმა დადოს ქონებრივი გარიგება საკუთარი ოჯახის წევრთან.

1. კომუნიკაციების კომისიის თანამშრომელი უფრთხილდება და კეთილსინდისიერად, მხოლოდ სამსახურებრივი მიზნებისათვის, იყენებს მისთვის სამსახურებრივი უფლებამოსილების განხორციელებისათვის მინდობილ ქონებას.
2. კომუნიკაციების კომისიის თანამშრომელი უფლებამოსილების ვადის ამოწურვის/სამსახურიდან გათავისუფლების შემთხვევაში კომუნიკაციების კომისიის შესაბამის უფლებამოსილ პირს უბრუნებს სამსახურებრივ საშვს ან სხვა ოფიციალურ სამსახურებრივ საიდენტიფიკაციო დოკუმენტს, ასევე მისთვის მინდობილ ქონებას (ბუნებრივი ცვეთის გათვალისწინებით), რომელიც მას გადაცემული ჰქონდა კომუნიკაციების კომისიაში უფლებამოსილების განხორციელების პერიოდში.
3. კომუნიკაციების კომისიის თანამშრომელს უფლება არ აქვს უფლებამოსილების ვადის ამოწურვის/სამსახურიდან გათავისუფლების შემდეგ კომისიიდან წაიღოს/გაიტანოს კომუნიკაციების კომისიაში, როგორც ელექტრონული, ასევე მატერიალურ ფორმით დაცული დოკუმენტაცია ან მისი ასლი, იმ შემთხვევაშიც კი თუ ის მომზადებულია/დამუშავებულია თავად ამ თანამშრომლის მიერ, სამსახურებრივი უფლებამოსილების შესრულების პროცესში.
4. კომუნიკაციების კომისიის მიერ რეგულირებადი სექტორიდან  კომუნიკაციების კომისიაში გადმოსული თანამშრომელი:

ა) არ აყენებს  მისი ყოფილი სამსახურის კერძო ინტერესებს საჯარო ინტერესებზე მაღლა რეგულაციების შემუშავებისას, ხელშეკრულებების გაფორმებისას თუ სამსახურებრივი უფლებამოსილებიდან გამომდინარე სხვა სახის გადაწყვეტილებების მიღებისას;

ბ) თავიდან ირიდებს ნებისმიერ ისეთ ქმედებას, რომელიც შესაძლოა აღქმულ იქნეს  მისი ყოფილი სამსახურის უპირატეს მდგომარეობაში ჩაყენებად.

1. კეთილსინდისიერების პრინციპს იცავს ასევე კომუნიკაციების კომისიის ყოფილი თანამშრომელი, რომელიც კომუნიკაციების კომისიიდან გადასულია კომუნიკაციების კომისიის რეგულირებად სექტორში. ამასთან კომუნიკაციების კომისიის თანამშრომლის რეგულირებად სექტორში გადასვლასთან დაკავშირებული საკითხები რეგულირდება მოქმედი კანონმდებლობით, კომუნიკაციების კომისიის შინაგანაწესით ან/და მასთან გაფორმებული ხელშეკრულებით.
2. კომუნიკაციების კომისიაში დაცულ კონფიდენციალურ ინფორმაციასთან მოპყრობის საკითხები წესრიგდება კომუნიკაციების კომისიის შინაგანაწესით.
3. კომუნიკაციების კომისიის მოქმედ ან ყოფილ თანამშრომელს უფლება არ აქვს გაამჟღავნოს ის ინფორმაცია, რომელიც მისთვის ცნობილი გახდა კომუნიკაციების კომისიაში მუშაობის პერიოდში და არ განეკუთვნება საჯარო ინფორმაციას.

**მუხლი 8. ინტერესთა შეუთავსებლობა**

1. კომუნიკაციების კომისიის თანამშრომელთა ინტერესთა შეუთავსებლობის ზოგადი საკითხები განისაზღვრება „მაუწყებლობის შესახებ“ საქართველოს კანონით, „ეროვნული მარეგულირებელი ორგანოების შესახებ“ საქართველოს კანონითა და სხვა შესაბამისი კანონმდებლობით.
2. კომუნიკაციების კომისიის თანამშრომელი არ იღებს ისეთი სახის შეთავაზებას, რომელიც წარმოშობს ან შესაძლოა წარმოშვას ინტერესთა შეუთავსებლობა მის მიერ დაკავებულ თანამდებობასთან ან/და გავლენა მოახდინოს მის მიერ სამსახურებრივი უფლებამოსილების განხორციელებაზე.
3. კომუნიკაციების კომისიის თანამშრომელი თავს არიდებს ისეთ გარემოებებს, რომლებიც შესაძლოა აღქმულ იქნეს კერძო ინტერესის პირდაპირ ან არაპირდაპირ გავლენად მის სამსახურებრივ საქმიანობაზე.
4. კომუნიკაციების კომისიის თანამშრომელი არ იყენებს სამსახურებრივ უფლებამოსილებას კერძო ინტერესების სასარგებლოდ.
5. კომუნიკაციების კომისიის თანამშრომელი უპირატეს მდგომარეობაში არ აყენებს ოჯახის წევრებს, ახლო ნათესავებს ან/და მასთან დაკავშირებულ პირებს მის მიერ სამსახურებრივი უფლებამოსილების განხორციელებისას.
6. კომუნიკაციების კომისიის თანამშრომელი არ ახორციელებს ისეთ საქმიანობას, რომელიც საქართველოს კანონმდებლობის თანახმად, შეუთავსებელია მის მიერ დაკავებულ პოზიციასთან.

**მუხლი 9. საჩუქარი**

1. კომუნიკაციების კომისიის თანამშრომელს უფლება არა აქვს, მიიღოს საჩუქარი იმ პირისაგან ან ორგანიზაციისაგან, რომელზედაც ვრცელდება კომუნიკაციების კომისიის უფლებამოსილება, ან ისარგებლოს ამავე პირის ან ორგანიზაციის შეღავათიანი ან უფასო მომსახურებით, გარდა იმ შემთხვევისა, როდესაც აღნიშნული ყველასთვის ხელმისაწვდომია.
2. ამ მუხლის მიზნებისთვის საჩუქრად არ ჩაითვლება:

ა) სიმბოლური ნივთი ან სუვენირი (მაგ. კალამი, ბლოკნოტი, კალენდარი) თუ მისი საბაზრო ღირებულება კალენდარული წლის განმავლობაში ერთი წყაროდან არ აღემატება 500 (ხუთასი) ლარს;

ბ) კომუნიკაციების კომისიის რეგულირებას დაქვემდებარებული დარგების შესახებ სიახლეების, ტენდენციების, მიღწევებისა და პრობლემების, მიმდინარე ამბების მიმოხილვის/პრეზენტაციის მიზნით გამართულ ღონისძიებებზე დასწრება;

გ) საქმიან სადილზე/ვახშამზე დასწრება;

1. თუ კომუნიკაციების კომისიის თანამშრომელი საჩუქრის მიღების შემდეგ დაადგენს, რომ ამ საჩუქრის ღირებულება აღემატება ქცევის წესებით დადგენილ ოდენობას, ან/და თუ გარკვეული მიზეზით (საჩუქრის ფოსტით მიღება, საჩუქრის საჯაროდ გადაცემა) შეუძლებელი იყო მის მიღებაზე უარის თქმა, იგი ვალდებულია 3 სამუშაო დღის ვადაში წინამდებარე ქცევის წესების აღსრულებაზე კონტროლის განმახორციელებელ პირს/სტრუქტურულ ერთეულს წარუდგინოს ინფორმაცია მიღებული საჩუქრის და მჩუქებლის ვინაობის შესახებ, ხოლო საჩუქარი მიმართოს ქველმოქმედებაში.

**მუხლი 10. კომუნიკაციების კომისიის თანამშრომლის გამოხატვის თავისუფლება**

1. კომუნიკაციების კომისიის თანამშრომელი კომუნიკაციების კომისიის კომპეტენციას მიკუთვნებულ საკითხებზე პოზიციას საჯაროდ გამოხატავს მხოლოდ იმ შემთხვევაში, თუ მას მინიჭებული აქვს შესაბამისი უფლებამოსილება კომუნიკაციების კომისიისგან.
2. კომუნიკაციების კომისიის თანამშრომელი თავს იკავებს საჯაროდ სიძულვილის ენის გამოყენების ან/და დისკრიმინაციული ხასიათის კომენტარის გაკეთებისგან, რომელმაც შესაძლოა ეჭვქვეშ დააყენოს მისი სამსახურებრივი უფლებამოსილების მიუკერძოებლად და ობიექტურად განხორციელება.
3. კომუნიკაციების კომისიის თანამშრომელი თავს იკავებს სამსახურებრივი მოვალეობის შესრულებისას ისეთი ქმედებებისგან, განცხადებებისაგან ან/და სოციალური აქტივობისგან, რომელმაც შესაძლოა, ეჭვქვეშ დააყენოს მის მიერ სამსახურებრივ მოვალეობათა ჯეროვანი შესრულება.

**მუხლი 11. პროფესიონალიზმი**

1. კომუნიკაციების კომისიის აპარატის თანამშრომელი ხელმძღვანელობს პროფესიული ცოდნის, უნარ-ჩვევებისა და გამოცდილების შესაბამისად, იღებს გადაწყვეტილებას საჯარო ინტერესის გათვალისწინებით, შესაბამისი სამართლებრივი რეგულაციების საფუძველზე.
2. კომუნიკაციების კომისიის აპარატის თანამშრომელი უზრუნველყოფს პროფესიული საქმიანობის განხორცილებას სამსახურში წარმოქმნილი პირადი ურთიერთობების გავლენისაგან თავისუფლად.
3. კომუნიკაციების კომისიის აპარატის თანამშრომელი არის ღია და თავისუფალი ახალი იდეებისა და მეთოდების პრაქტიკაში დასამკვიდრებლად.
4. კომუნიკაციების კომისიის აპარატის თანამშრომელი მზადაა, პროფესიული ცოდნა და გამოცდილება გაუზიაროს თანამშრომლებს.
5. კომუნიკაციების კომისიის აპარატის თანამშრომელი ინარჩუნებს სიმშვიდეს რთულ და სტრესულ სიტუაციებში.
6. კომუნიკაციების კომისიის აპარატის თანამშრომელი ცდილობს საკუთარი ცოდნა და უნარები შესაბამისობაში მოიყვანოს თანამედროვე ტექნოლოგიის მოთხოვნებთან, თანამედროვე ტენდენციებთან და საკანონმდებლო ცვლილებებთან, ასევე სამსახურებრივი საქმიანობის განხორციელებისას გამოიყენოს თანამედროვე ტექნოლოგიის სიკეთეები და უპირატესობები.
7. კომუნიკაციების კომისიის აპარატის თანამშრომელი საჭიროებისამებრ იუმჯობესებს პროფესიულ ცოდნასა და უნარ-ჩვევებს კომუნიკაციების კომისიის მიერ შეთავაზებულ ან მისი საჭიროებების გათვალისწინებით შერჩეულ პროფესიული განვითარების პროგრამებში მონაწილეობის გზით.
8. კომუნიკაციების კომისიის აპარატის თანამშრომელი პატივს სცემს და სამსახურებრივი უფლებამოსილების განხორციელებისას ითვალისწინებს კომუნიკაციების კომისიაში არსებულ სუბორდინაციულ მიდგომებს.
9. კომუნიკაციების კომისიის აპარატის თანამშრომელი სამსახურებრივ საკითხებთან დაკავშირებით პირველ რიგში უკავშირდება უშუალო უფროსს და მისი გვერდის ავლით არ ახდენს ზემდგომ თანამდებობის პირთან სამსახურებრივ საკითხებზე კომუნიკაციას, გარდა განსაკუთრებული შემთხვევებისა.

**მუხლი 12.  დამოუკიდებლობა პროფესიული საქმიანობის განხორციელებისას**

კომუნიკაციების კომისიის აპარატის თანამშრომელი სამსახურებრივი საქმიანობის განხორციელებისას თავისუფლად აფიქსირებს თავის პოზიციას თანამშრომლებსა და ხელმძღვანელობასთან სამსახურებრივ საკითხებთან მიმართებით, მათ შორის, კრიტიკულ და განსხვავებულ მოსაზრებას.

**მუხლი 13**.  **თანასწორობა**

1. კომუნიკაციების კომისიის თანამშრომელი პატივს სცემს ყველა ადამიანის ღირსებასა და სამსახურში არსებულ მრავალფეროვან გარემოს.
2. კომუნიკაციების კომისიის თანამშრომელი უზრუნველყოფს სამსახურში თანასწორი გარემოს ჩამოყალიბებას ვინმესთვის დაუმსახურებელი უპირატესობის მინიჭების ან ვინმეს არაუპირატეს მდგომარეობაში ჩაყენების აკრძალვის გზით.
3. კომუნიკაციების კომისიის თანამშრომელი ცდილობს, თავიდან აირიდოს ნებისმიერი სახის დისკრიმინაცია, განსაკუთრებით ისეთი მოწყვლადი ჯგუფების მიმართ, როგორებიცაა განსხვავებული საჭიროების მქონე პირები და უმცირესობები.
4. კომუნიკაციების კომისიის თანამშრომელი ხელს უწყობს განსხვავებული სქესისათვის თანაბარი პირობებისა და შესაძლებლობების მქონე სამუშაო გარემოს შექმნას.
5. კომუნიკაციების კომისიის თანამშრომელი ცდილობს, გადაწყვეტილების მიღების პროცესში თავიდან აირიდოს საზოგადოებაში დამკვიდრებული სტერეოტიპების გავლენა.

**მუხლი 14. სექსუალური შევიწროების დაუშვებლობა**

1. კომუნიკაციების კომისიის თანამშრომელი პატივისცემით ეპყრობა თანამშრომლებს, განურჩევლად მათი გენდერული იდენტობისა თუ სექსუალური ორიენტაციისა.
2. კომუნიკაციების კომისიის თანამშრომელი კარგადაა ინფორმირებული სექსუალური შევიწროების ფენომენისა და ამგვარი პრაქტიკის დაუშვებლობის შესახებ, როგორც სამუშაო ადგილას, ისე საჯარო სივრცეში.

**მუხლი 15.  ანგარიშვალდებულება**

1. კომუნიკაციების კომისიის აპარატის თანამშრომელი ანგარიშვალდებულია მისი უფლებამოსილებისა და პასუხისმგებლობის ფარგლებში.
2. კომუნიკაციების კომისიის აპარატის თანამშრომელი იღებს პასუხისმგებლობას მისთვის გადაცემული (დელეგირებული) უფლებამოსილების ფარგლებში.
3. კომუნიკაციების კომისიის აპარატის თანამშრომელი უზრუნველყოფს მის მიერ მიღებული გადაწყვეტილებებისა და განხორციელებული ქმედებების შესაბამის დასაბუთებას.

**მუხლი 16.** **თავაზიანობა**

კომუნიკაციების კომისიის თანამშრომელი არის კორექტული და თავაზიანი თანამშრომლებთან და გარეშე პირებთან ურთიერთობისას.

**მუხლი 17. კოლეგიალობა**

1. კომუნიკაციების კომისიის თანამშრომელი პატივს სცემს თანამშრომლების კომპეტენციას, გამოცდილებასა და შეხედულებებს.
2. კომუნიკაციების კომისიის თანამშრომელი, საჭიროების შემთხვევაში, დახმარებას უწევს თანამშრომელს სამსახურებრივი საქმიანობის განხორციელებისას.
3. კომუნიკაციების კომისიის თანამშრომელი სამსახურებრივ საკითხებთან დაკავშირებით თანამშრომლის მიმართ არსებულ კრიტიკულ მოსაზრებებს პირველ რიგში განიხილავს უშუალოდ ამ თანამშრომელთან.
4. კომუნიკაციების კომისიის აპარატის თანამშრომელი საერთო დავალების შესრულებისას ან გუნდური მუშაობის დროს  ცდილობს,  განსახილველ საკითხთან დაკავშირებით მიაღწიოს კონსენსუსს და  შესაძლო შედეგებზე იღებს ერთობლივ პასუხისმგებლობას.

**მუხლი 18. კომუნიკაცია**

1. კომუნიკაციების კომისიის თანამშრომელი გამოხატავს აზრს მკაფიოდ, გასაგებად და დასაბუთებულად.
2. კომუნიკაციების კომისიის თანამშრომელი ყურადღებით უსმენს სხვებს, უზრუნველყოფს მიღებული ინფორმაციის სწორ ინტერპრეტაციას და ახდენს შესაბამის რეაგირებას.
3. კომუნიკაციების კომისიის თანამშრომელი სამიზნე ჯგუფის შესაბამისად არჩევს საუბრის ენას, ტონს, სტილსა და ფორმატს, რათა უზრუნველყოს ინფორმაციის გაცვლა და ღია დიალოგი.

**მუხლი 19. სამუშაოს დაგეგმვა და ორგანიზება**

1. კომუნიკაციების კომისიის აპარატის თანამშრომელი განსაზღვრავს განსახორციელებელი ღონისძიებებისა და დავალებების პრიორიტეტულობას. პრიორიტეტთა განაწილებისას წარმოშობილი წინააღმდეგობის შემთხვევაში, კომუნიკაციების კომისიის აპარატის თანამშრომელი მიმართავს უშუალო ხელმძღვანელს შესაბამისი გადაწყვეტილების მისაღებად.
2. კომუნიკაციების კომისიის აპარატის თანამშრომელი გონივრულად ანაწილებს სამუშაო დროსა და რესურსებს დავალებების შესრულებისას.
3. კომუნიკაციების კომისიის აპარატის თანამშრომელი სამუშაოს დაგეგმვისას გონივრულად აფასებს შესაძლო რისკების ან სხვა გაუთვალისწინებელი გარემოებების წარმოშობის შესაძლებლობებს და შეიმუშავებს გზებსა და სტრატეგიებს მათ აღმოსაფხვრელად.

**მუხლი 20. ურთიერთობა ხელმძღვანელ პირებთან**

1. კომუნიკაციების კომისიის აპარატის თანამშრომელი კეთილსინდისიერად ასრულებს ხელმძღვანელის მითითებებს და სხვა ზეპირ თუ წერილობით დავალებებს. თუ აღნიშნული დავალებები თანამშრომლისთვის ბუნდოვანი ან რთულად შესასრულებელია ან მისი კომპეტენცია და პროფესიული ცოდნა არ არის მსგავსი დავალების შესრულებისათვის საკმარისი, კომუნიკაციების კომისიის აპარატის თანამშრომელი დაუყოვნებლივ აცნობებს აღნიშნული გარემოებების შესახებ დავალების მიმცემ ხელმძღვანელს.
2. კომუნიკაციების კომისიის აპარატის თანამშრომელი არ ასრულებს ისეთი სახის მითითებებს, დავალებებსა და ბრძანებებს, რომლებიც ეწინააღმდეგება საქართველოს კანონმდებლობას.

**მუხლი 21**. **ხელმძღვანელის ურთიერთობა მის დაქვემდებარებაში მყოფ თანამშრომლებთან**

1. ხელმძღვანელ თანამდებობაზე მყოფი კომუნიკაციების კომისიის თანამშრომელი უზრუნველყოფს ინიციატივებისა და კრიტიკისათვის ღია და თავისუფალი გარემოს შექმნას.
2. ხელმძღვანელ თანამდებობაზე მყოფი კომუნიკაციების კომისიის თანამშრომელი დავალებებს გასცემს დაქვემდებარებაში მყოფი თანამშრომლების კომპეტენციების ფარგლებში და უზრუნველყოფს მათ შორის სამუშაო დროისა და ფუნქციების ეფექტურ გადანაწილებას.
3. ხელმძღვანელ თანამდებობაზე მყოფი კომუნიკაციების კომისიის თანამშრომელი თავს არიდებს მის დაქვემდებარებაში მყოფი რომელიმე თანამშრომლისთვის არასამართლიანი უპირატესობის მინიჭებას სხვა თანამშრომელთა ხარჯზე როგორც ზეპირი თუ წერილობითი დავალებების განაწილების, ისე კარიერული მართვისა თუ  წახალისების ფორმების გამოყენებისას.
4. ხელმძღვანელ თანამდებობაზე მყოფი კომუნიკაციების კომისიის თანამშრომელი მის დაქვემდებარებაში მყოფი თანამშრომლისთვის სამსახურებრივ საქმიანობასთან დაკავშირებით შენიშვნის მიცემისას ინარჩუნებს კორექტულობას, რათა თავიდან აიცილოს თანამშრომლის ღირსების შელახვა.
5. ხელმძღვანელ თანამდებობაზე მყოფი კომუნიკაციების კომისიის თანამშრომელი უზრუნველყოფს ინფორმაციის დროულად გავრცელებას იმ საკითხებთან დაკავშირებით, რომლებმაც შესაძლებელია, ზეგავლენა მოახდინოს თანამშრომლების საქმიანობასა და სამუშაო გარემოზე.
6. ხელმძღვანელ თანამდებობაზე მყოფი კომუნიკაციების კომისიის თანამშრომელი უზრუნველყოფს იმ თანამშრომლის ჩართულობას გადაწყვეტილების მიღების პროცესში, რომელსაც უშუალოდ ეხება მიღებული გადაწყვეტილება.
7. ხელმძღვანელ თანამდებობაზე მყოფი კომუნიკაციების კომისიის თანამშრომელი ხელს უწყობს კოლეგიური გარემოს შექმნას და ცდილობს, თავიდან აირიდოს კონკრეტული თანამშრომლის უარყოფით კონტექსტში მოხსენიება სხვა თანამშრომლების თანდასწრებით.
8. ხელმძღვანელ თანამდებობაზე მყოფი კომუნიკაციების კომისიის თანამშრომელი გულისხმიერად ეპყრობა თანამშრომელთა პირად პრობლემებს და ცდილობს მათ მხარდაჭერას, რათა აღნიშნულმა პრობლემებმა უარყოფითი გავლენა არ იქონიოს სამსახურებრივ გარემოზე.
9. ხელმძღვანელ თანამდებობაზე მყოფი კომუნიკაციების კომისიის თანამშრომელი თავს იკავებს მის დაქვემდებარებაში მყოფი თანამშრომლების მიმართ ფსიქოლოგიური ძალადობის ნებისმიერი ფორმის გამოყენებისაგან.
10. ხელმძღვანელ თანამდებობაზე მყოფმა კომუნიკაციების კომისიის თანამშრომელმა თავი უნდა შეიკავოს არასამუშაო საათებში, დასვენებისა და უქმე დღეებში, ასევე შვებულების დროს თანამშრომლისათვის სამსახურებრივ საქმიანობასთან დაკავშირებული საკითხების განხილვის ან დავალების მიცემისაგან, გარდა განსაკუთრებული შემთხვევებისა.
11. ხელმძღვანელ თანამდებობაზე მყოფი კომუნიკაციების კომისიის თანამშრომელი ხელს უწყობს მის დაქვემდებარებაში მყოფი თანამშრომლების პროფესიული განათლების ხელმისაწვდომობასა და მათ ჩართულობას პროფესიული განვითარების სხვადასხვა პროგრამებში.
12. ხელმძღვანელ თანამდებობაზე მყოფი კომუნიკაციების კომისიის თანამშრომელი პატივს სცემს თანამშრომლის გამოხატვის თავისუფლებას ამ წესების მე-10 მუხლით დადგენილი წესის შესაბამისად.

|  |
| --- |
|  |